एक विद्रोही-बागी न्यूज पोर्टल के लिए दशक भर तक अड़े-टिके रह जाना सामान्य बात नहीं है. भड़ास4मीडिया डॉट कॉम जब शुरू हुआ था तो ढेर सारे लोग किसिम-किसिम से मजाक उड़ाते थे. वक्त सबको जवाब दे देता है. जो लोग हंसते थे, ताने देते थे, वे जाने कहां बिला गए. जो कुछ शेष हैं, वो चुप्पी साध गए. भड़ास चलता, लड़ता, गिरता-उठता रहा. दस साल के सफर में हर साल भड़ास के वर्षगांठ पर जलसा करने भर के लिए पैसे भले न हो पाए हों, लेकिन पोल-खोल खबरों को छापने के हिम्मत-तेवर में हम लोगों ने रत्ती भर भी कमी न आने दी.